Ο κυκλώνας Αϊρήν κατευθύνεται προς τις Μπαχάμες
στα τέλη της εβδομάδος αναμένεται να φθάσει στις ΗΠΑ
Αμερικανοί μετεωρολόγοι λένε πως ο πρώτος κυκλώνας της φετινής σαιζόν στον Ατλαντικό κατευθύνεται προς τα νησιά Μπαχάμες, η κυβέρνηση των οποίων και έχει εκδώσει σχετικές προειδοποιήσεις στους κατοίκους των. Ο κυκλώνας Αϊρήν περνά έξω από το νησί Ισπανιόλα, τμήμα του οποίου είναι η Αϊτή και άλλο τμήμα η Δομινικανή Δημοκρατία. Στο πιο πρόσφατο δελτίο καιρού του Αμερικανικού Κέντρου Παρακολούθησης Κυκλώνων, στο Μαϊάμι, αναφέρεται ότι ο κυκλώνας Αϊρήν βρίσκεται περίπου εκατό χιλιόμετρα βορειοδυτικά της Πούντα Κάνα, στην Δομινικανή Δημοκρατία και κινείται με βορειοδυτική κατεύθυνση. Οι μετεωρολόγοι προβλέπουν ότι ο κυκλώνας θα περάσει από τις νοτιοανατολικές Μπαχάμες την Τρίτη και κοντά από τις κεντρικές Μπαχάμες την Τετάρτη. Ο κυκλώνας Αϊρήν αναμένεται να περάσει βόρεια της Δομινικανής Δημοκρατίας και της Αϊτής, οι οποίες και έχουν ήδη εκδώσει σχετικές προειδοποιήσεις στους κατοίκους τους. Μάλιστα η κυβέρνηση της Δομινικανής Δημοκρατίες διέταξε την εκκένωση παραθαλάσσιων περιοχών και προετοιμάζεται, αν χρειαστεί, να κάνει συσσίτια για την διατροφή μέχρι και ενός εκατομμυρίου ατόμων. Τα Ηνωμένα Έθνη λένε ότι το προσωπικό της στην Αϊτή έχει αρχίσει εκστρατεία πληροφόρησης των κατοίκων για τον κυκλώνα Αϊρήν και κάνει προετοιμασίες για την περίπτωση που χρειαστεί να απομακρύνει άτομα σε ασφαλέστερες περιοχές. Εκατοντάδες χιλιάδες Αϊτινοί συνεχίζουν να διαμένουν σε πρόχειρα καταφύγια μετά από τον καταστροφικό σεισμό που έπληξε την χώρα τους πέρσι. Οι μετεωρολόγοι προβλέπουν επίσης ότι ο κυκλώνας Αϊρήν θα ακολουθήσει στην συνέχεια κατεύθυνση προς την Φλόριντα, όπου αναμένεται να φθάσει στα τέλη της εβδομάδος. Πιστεύουν επίσης ότι είναι πιθανόν στην συνέχεια να χτυπήσει την Νότια Καρολίνα, στις Ηνωμένες Πολιτείες.